**МОТИВИ**

**към проект на Наредба за изменение и допълнение на Наредба № 1 от 30 юли 2003г. за номенклатурата на видовете строежи (Обн. ДВ. бр.72 от 15 Август 2003 г., изм. ДВ. бр.23 от 22 Март 2011 г., изм. и доп. ДВ. бр.98 от 11 Декември 2012 г.)**

Основният мотив за изготвяне на проект на Наредба за изменение и допълнение на Наредба № 1 от 30 юли 2003 г. за номенклатурата на видовете строежи (Наредба № 1 от 2003г.) е актуализиране, усъвършенстване и прецизиране на действащите разпоредби на наредбата.

Основната част от измененията и допълненията са свързани с обнародвания в Държавен вестник, бр. 13 от 7 февруари 2017 г. Закон за изменение и допълнение на Закона за устройство на територията и са с цел актуализиране на Наредба № 1 от 2003г. и привеждането й в съответствие с нормативната уредба по устройство на територията, като в тази връзка е предложението за създаване на нова ал.6 към чл.10 от наредбата.

Част от измененията и допълненията са с цел усъвършенстване и прецизиране на Наредба № 1 от 2003г., като в тази връзка са предложените изменения и допълнения в действащите разпоредби на чл.2, ал.13, чл.9, ал.2, Приложение № 1 и Приложение № 2 към чл. 4, ал. 5, т. 1, чл. 6, ал. 3, т. 4 и ал. 6, чл. 8, ал. 2, т. 3 и ал. 4 и чл. 10, ал. 1, т. 4 от наредбата.

Направеното с проекта предложение за изменение на чл.9, ал.2 от Наредба № 1 от 2003г. е с цел нееднозначното тълкуване на цитираната разпоредба и привеждането й в пълно съответствие с разпоредбата на чл.137, ал.1, т.4, б. „д“ от Закона за устройство на територията.

Предвиденото с проекта изменение на забележката към т.3 от Приложение № 2 към чл.4, ал.5, т.1, чл.6, ал.3, т.4 и ал.6, чл.8, ал.2, т.3 и ал.4 и чл.10, ал.1, т.4 от Наредба № 1 от 2003г. е съобразено с обстоятелството, че центровете за временно настаняване, кризисните центрове и приютите са с функционални характеристики на общежития, чиято категория следва да се определя по критерия брой места за посетители и разгъната застроена площ, а не по критериите за еднофамилни и многофамилни жилищни сгради.

Направеното с проекта предложение за изменение и допълнение на т.5 от Приложение № 2 към чл.4, ал.5, т.1, чл.6, ал.3, т.4 и ал.6, чл.8, ал.2, т.3 и ал.4 и чл.10, ал.1, т.4 от Наредба № 1 от 2003г. е с цел недопускане на нееднозначно определяне на категорията на крематориумите, които са определени като строежи от първа категория по т.142 от Приложение № 1 към чл.2, ал.13 на наредбата.

Останалата част от предложенията за изменения и допълнения на Наредба № 1 от 2003г. са свързани с допълване на номенклатурата на сградите и съоръженията за обществено обслужване по Приложение № 2 към чл.4, ал.5, т.1, чл.6, ал.3, т.4 и ал.6, чл.8, ал.2, т.3 и ал.4 и чл.10, ал.1, т.4 от наредбата с два вида сгради – автосервизи и автомивки, за които съществуват определени изисквания в действащи подзаконови нормативни актове, които следва да се изпълняват при тяхното проектиране, изграждане и въвеждане в експлоатация. Предвид характеристиката на автосервизите и автомивките да предоставят услуги на населението същите са включени в номенклатурата по т.7 от Приложение № 2 към чл.4, ал.5, т.1, чл.6, ал.3, т.4 и ал.6, чл.8, ал.2, т.3 и ал.4 и чл.10, ал.1, т.4 от наредбата, като сгради за обществено обслужване.

Предложените с проекта изменения и допълнения на Наредба № 1 от 30 юли 2003г. за номенклатурата на видовете строежи са съобразени с настъпилите промени в нормативната уредба и са в пълно съответствие с действащите разпоредби на Закона за устройство на територията.